Friplejehjemmet Ella Mariehjemmet i Nørresundby må ikke længere behandle hjemmets beboere med indsprøjtninger. Det har Styrelsen for Patientsikkerhed besluttet.

Styrelsen for Patientsikkerhed har den 20. december sendt et strakspåbud til friplejehjemmet om straks at indstille al injektionsbehandling af beboerne. Styrelsen har været på kontrolbesøg på baggrund af en bekymringshenvendelse fra en tidligere ansat. Tilsynet afslørede, at instrukserne omkring behandling med adrenalin i forbindelse med allergisk chok, var mangelfulde. På friplejehjemmet Ella Mariehjemmet erkender de fredag, at der har været fejl i procedurerne. De er ifølge forstanderen rettet, og man venter nu på et nyt tilsyn, så plejehjemmets personale igen kan gå i gang med injektionsbehandling.